MDC Yorangarira Zvakaitika Musi wa11 Kurume Gore Rapera
Munyori anoona nezve gwara rebato muMDC, Amai Sekai Holland, vanotaura pazuva rekurangarira kurohwa kwakaitwa nhengo dzeMDC pamwe nemad
MDC yakarangarira kurohwa nekushungurudzwa kwakaita vamwe vakuru vebato iri musi wa 11 Kurume gore rapera. Hurongwa uhu hwakaitwa pasi pe Zimbabwe Lecture Series neChipiri. Vachitaura kurohwa kwavakaitwa nemapurisa, munyori anoona nezve gwara rebato mu MDC, Amai Sekai Holland, pamwe nasachigaro we NCA, Doctor Lovemore Madhuku, vakati kurohwa kwavakaitwa kwakaita kuti vade zvakanyanya kuramba vachirwira kugadirisa mamiriro akaita zvinhu munyika. Amai Holland, avo vakanorapwa kuAustralia mushure mekurohwa kwavakaitwa nemapurisa, vakati zvakaitika kwavari zvakavarwadza zvikuru, uye vane shungu dzakanyanyisa. Amai Holland vakati vanoziva kuti mapurisa akavatyora gumbo, pamwe nembabvu, vakange vatumwa naVaMugabe. Amai Holland vakati kunyange hazvo maronda ekunze apora, vane maronda ari mukati memwoyo wayo, uye shungu dzavo ndedzekubvisa hurumende yaVaMugabe. Amai Holland vakatiwo kushungurudzwa kwavakaitwa kunoburitsa pachena zvinopa kuti nyika dzemu Africa dzitadze kubudirira, sezvo dzisingagone kutonga sezviri kuita VaMugabe. Vachitaurawo pamusangano uyu, VaMadhuku vakati chavakadzidza mukurohwa kwavo, ndechekuti hurumende yaVa Mugabe, ihurumende inotonga nechibhakera. VaMadhuku vakati vanhu vose vanorwira kugadzirisa zvinhu munyika, avo vakamborohwa kana kumboshungurudzwa nemapurisa, vanofanirwa kuzviona semagamba akaramba kudzvanyirirwa naVaMugabe. Mutungamiri weMDC, VaMorgan Tsvangirai, avo vakarohwawo musi wa 11 kurume, havana kukwanisa kutaura pamusangano uyu, sezvo vainge vakabatikana. Vanhu vakawanda vakaungana vachicherechedza zuva iri. Vanhu vakarohwa musi uyu vanosanganisirawo Muzvare Grace Kwinje, pamwe nevari kukwikwidza kuChikomba East vakamirira MDC, VaWilliam Tagwireyi Bango. Dzimwe Nhau Kubva kuStudio7...